Fem dømt for å ha mishandlet kvinne i åtte timer

Fem kvinner i alderen 19 til 20 år er dømt til fengsel for å ha holdt en annen kvinne fanget og mishandlet henne i Oslo sist sommer.

17. juli 2012

Artikkelen er over åtte år gammel

Dette skal ha skjedd som hevn for en politianmeldelse, skriver Aftenposten.

Venninnegjengen skal ha holdt kvinnen fanget i en leilighet i Oslo i rundt åtte timer. Bortsett fra noen pauser skal offeret ha blitt utsatt for vold og fornedrelser hele tiden mens hun var fanget. De fem dømte har blant annet slått, sparket, og tvunget kvinnen til å spise aske og chili.

Mishandlingen startet ved midnatt natt til 26. juli i fjor. Ved 10-tiden på formiddagen fikk offeret sneket seg ut av leiligheten og gikk så til politiet.

Tre av de tiltalte ble dømt til sju måneders fengsel, derav tre måneder betinget. De to andre ble dømt til seks måneders fengsel, hvor tre måneder er betinget.

Publisert: 17.07.12 kl. 21:03